《为举子时所用方砚小童涤之误伤其左角》
宋代·巩丰

巾箱砚子何处得，溪翁用作待鱼石。
博时不费杖头钱，遂入余家掌文墨。
父祖相传晚畀予，自幼相随真莫逆。
七星象斗隐约明，一口如池方寸窄。
忆曾携入对集英，仅毕春秋二三策。
后来随宦落江湖，同上武昌题赤壁。
定交首尾三十所，晏子狐裘虞老屐。
村童唐突岂偶然，一角微伤真可惜。
大禹圭玺犹缺残，因损不妨成友益。
灵光一殿亦偶存，小物本来甘弃掷。
赞经禆史则已多，论议失中天赐谪。
敬追子产谢叔同，息黥补劓全吾璧。

作者简介：（1148—1217）宋婺州武义人，字仲至，号栗斋。少受学于吕祖谦。孝宗淳熙十一年以太学上舍对策及第。历知临安县，政尚宽简。迁提辖左藏库卒。擅文辞，片词半牍，皆清朗得言外趣。尤工为诗。有《东平集》。